kardosdrur/scandi-wiki huggingface dataset:
Denny Doherty

Denny Doherty (Dennis Gerrard Stephen Doherty) (født 29. november 1940, død 19. januar 2007) var en canadisk sanger og sangskriver, der var særligt kendt som et af The Mamas & the Papas' oprindelige medlemmer.

Biografi 
Denny Doherty var født i Halifax, Nova Scotia, og han var med til at starte en folkemusikgruppe i 1960, som det lykkedes at få en pladekontrakt og et mindre hit. Gruppen blev opløst i 1963, men da var han blevet ven med Cass Elliot, og han havde også på en turne mødt John Phillips og hans kone, Michelle Phillips. Så da Doherty stod uden midler i New York City, og Elliot hørte om dette, fik hun ham og en ven med i sin gruppe, der snart kom til at hedde "The Mugwumps". Gruppen eksisterede dog kun i kort tid.

På et tidspunkt havde John Phillips brug for en tenor til sit band, og her kom Doherty med. Dette band holdt også kun i kort tid, og i starten af 1965 blev Elliot inviteret med i et nyt band, der senere på året blev til The Mamas & the Papas. Dette band fik meget hurtigt stor succes. 

Snart efter havde Doherty en hemmelig affære med Michelle Phillips, men den kunne ikke skjules i længere tid, og opdagelsen medførte, at Michelle Phillips blev erstattet af en anden sangerinde, alt imens Doherty dulmede bruddet med hende i alkohol. John Phillips var imidlertid indstillet på at få sin kone med i bandet igen, og vikaren blev efter et års tid smidt ud igen. Imidlertid var The Mamas & the Papas på trods af, at de oprindelige medlemmer var samlet igen, ved at miste gnisten, og Elliot forlod gruppen, hvilket i sommeren 1968 førte til dens opløsning.

Efter gruppens opløsning forblev Doherty og Elliot venner, og i kølvandet på hendes solosucces friede Elliot til Doherty, der dog afslog, da han havde svært ved at få Michelle Phillips ud af sine tanker. Elliots alt for tidlige død i 1974 kom som et stort chok for ham, men i begyndelsen af 1980'erne gik han med til at nydanne The Mamas & the Papas sammen med John Phillips, dennes datter og yderligere en kvindelig sanger. Gruppen turnerede et stykke tid, og senere producerede Doherty et Broadway-show bygget over gruppens historie set fra hans synsvinkel. Efterfølgende lavede han blandt andet børne-tv.

Han blev gift i slutningen af 1970'erne og havde i alt tre børn.

Sangere fra Canada
Komponister fra Canada
Rytmisk gymnastik

Rytmisk gymnastik tager udgangspunkt i det enkelte menneskes bevægelser tilsat musik. Der er tale om kropsbevægelser, balancer, hop og springkombinationer med eller uden håndredskaber. Håndredskaberne er: bold, tøndebånd, tov, køller og vimpel. Et tøndebånd er en lidt tungere hulahopring.

Rytmisk Gymnastik omfatter forskellige discipliner: 
Grand Prix Gymnastik en national konkurrenceform for piger i en gruppe m/u redskaber. Der konkurreres i 2 serier.
Rytmisk Sportsgymnastik, en olympisk disciplin, hvor der primært arbejdes med håndredskaber og er for piger både individuel og gruppe.
Æstetisk gruppegymnastik, en international konkurrence for både GPR og RSG gymnaster.
Janus Kodal

Janus Kodal er en dansk digter og forfatter. Hans lyriske forfatterskab fungerer illustrativt i forhold til den bevægelse, den danske lyrik har foretaget fra 90'erne og op til i dag. Han har desuden arbejdet indenfor andre genrer, bl.a. det litterære essay og senest billedbogen. Han har deltaget aktivt i den offentlige debat og grundlagde tidsskriftet Banana Split. Han har desuden været redaktør for Den Blå Port. Janus Kodal er uddannet fra Forfatterskolen 1989-91.

Udvalgte udgivelser 
 Antologi (1991) : Digte
 ingentings mestre (1994) : Digt
 Fyrsten Zibebes bekendelse (1998) : Digte
 I provinsen (2001) : Digte
 Seks suiter (2004) : Digte
 Hovedbanen og andre impulskøb (2008) : Digte
 Tokyo (2008) : Rejseskildring
 Sabotage (2010) : Digte
 Sabotage V-VIII (2011) : Digte
 Om vold og etik – et stridsskrift (2011)
 Schnelltrocknende Fluid Aktion (2011) : Bogobjekt
 Muftien af Bobo (2011) : Billedbog
 Sort/Hvid+ (2012) : Digte
 Der var en gang (2013) : Billedbog
 Den Hemmelige Pige (2013) : Billedbog
 Ny i Nulte (2013) : Billedbog
 Pipilotta og mormors gamle skab (2013) : Billedbog
 Pipilotta og drømmeknappen (2014) : Billedbog
 Åh, Elvira (2014) : Billedbog
 En rimelig våd men alligevel temmelig perfekt dag i nulte (2014) : Billedbog
 Nultes rimelig lille, men temmelig storladne poesibog (2015) : Billedbog
 Eksil (2016) : Digte
 Døren (2016) : Billedbog
 Undskyld (2017) : Digte
 Stien (2018) : Fortælling
 Fork (2022) : Digte

Eksterne henvisninger og kilder 

 Janus Kodals hjemmeside
 Green Integer: PIP Biographies: Janus Kodal

Digtere fra Danmark
Dansksprogede forfattere fra Danmark
Modtagere af Forfatter Martin Jensen og hustru Manja Jensen Legat
Hotel Strandparken

Hotel Strandparken er et 4-stjernet nyrenoveret hotel beliggende i den 9 tønder land store naturpark Strandparken i den vestlige del af Holbæk. Hotellet rummer i alt 67 værelser, og kan afholde arrangementer for op til 500 mennesker.

Eksterne henvisninger 
Hotel Strandparken, Holbæk – officiel website

Bygninger, konstruktioner og anlæg i Holbæk
Strandparken
Metalskolen Jørlunde

Metalskolen Jørlunde er et kursus- og konferencecenter ejet af fagforeningen Dansk Metal. Tegnet af arkitekten Carl R. Frederiksen. Grundstenen blev lagt den 13.08.1966 af daværende forbundsformand  Hans Rasmussen. Metalskolen blev indviet 11. marts 1968. Konferencecenteret er beliggende i et 42 tønder land naturskønt fredet område, direkte ned til Buresø i den nordsjællandske landsby Jørlunde, ved Slangerup i Frederikssund kommune. I 1981 blev skolen udbygget med endnu en værelsesfløj, på samme tid blev det 4x25 m. store svømmebassin overdækket, og blev dermed en integreret del af konferencecentret. 

I forbindelse med Dansk Metals 100 års jubilæum fik forbundet overdraget en gave fra Arbejdernes Landsbank, skulpturen "Tangen" af kunstneren Børge Jørgensen. "Tangen" er en 8,5 meter høj skulptur i rustfrit stål. "Tangen" er i dag Metalskolen Jørlundes vartegn. 

På Metalskolen Jørlunde hænger maleriet En agitator malet af Erik Henningsen, maleriet var en gave til skolen ved dens indvielse i 1968 fra Centralforeningen for de københavnske smede. Smedeformanden Hans Rasmussen købte billedet for 16-17.000 kroner af Julius Bomholt, som han kendte fra sit arbejde i Folketinget.

Ekstern henvisning 

  Dansk Metal - Metalskolen | Fagforening & A-kasse 
 Metal skolen 

Kooperationen
Etableret i 1968
Bygninger, konstruktioner og anlæg i Frederikssund Kommune
Stempel (motordel)

Et stempel er en af de vigtigste dele i flere kraftmaskiner og pumper. Stemplet bevæger sig op og ned (eller frem og tilbage) i en cylinder.

Forbrændingsmotor
Et eller flere stempler indgår i en forbrændingsmotor. Stemplet kører op og ned inde i cylinderen, hvor det i enten to takter eller fire takter trækker en blanding af luft og brændstof ind, komprimerer blandingen, skubbes tilbage af forbrændingen og skubber udstødningsgasserne fra forbrændingen ud af cylinderen. Denne cyklus af fire takter kaldes også for Otto cyklussen. Den første mand der brugte denne 4-takts motor i en bil, var den tyske ingeniør, Nikolaus Otto, heraf navnet.

Stemplet har gerne to stempelringe siddende rundt om stemplet som sørger for at stemplet lukker næsten helt tæt inde i cylinderen som gør der på den ene side kan løbe olie under stemplet og på cylinderens vægge mens stemplet er i top. Stempelringene trækker olien væk fra cylinderen mens stemplet køre ned ad igen, og den olie som sidder på cylinderen smør stemplet og cylinderen som så glider nemmere op og ned samt smør cylinder som gør at den ikke bliver ridset så hurtigt.

Stempler er lavet så det kan modstå tryk en vej fra, nemlig forbrændingskammeret. Hvis en stempelring går i stykker i motoren vil motoren få olie ind i forbrændingskammeret, og derved bruge olien som skal smøre motoren og den vil ose blåt ud af udstødningen.

Dampmaskine
I stempeldampmaskiner anvendes også stempler. De er oftest beregnet til at tage tryk fra skiftevis den ene og den anden side under maskinens gang. Da de ikke udsættes for forbrænding, anvendes der en pakning anbragt i en drejet fordybning langs stemplets rand i stedet for stempelringe. Pakningen slutter tættere end stempelringe. Denne pakning holdes på plads af en junkring. Pakningen kan være af hampegarn fyldt med talg eller en metallisk pakning af støbejern, der er ganske kompliceret for at kunne sluttet tæt.

Stirlingmotor
Også i stirlingmotoren anvendes stempler. De skal fungere som arbejdsstempler og som gasfortrængerstempler. Ved en bestemt type stirlingmotor er de placeret koaksialt.

Pumper
Stempler finder også anvendelse i stempelpumper. Disse pumper kan opnå et højt tryk, men flytter gerne mindre mængder luft eller væske end f.eks. centrifugalpumper. Stemplet i en gammeldags vandpumpe eller en cykelpumpe er gerne fremstillet af læder, der på grund af sin fleksibilitet også fungerer som tætning mellem stempel og cylinder.

Fyrtøj
Det er muligt at lave et fyrtøj ved at komprimere luften i en mindre beholder med et stempel. Hvis kompressionen bliver tilstrækkelig stor, kan den antænde letfængelige materialer kaldet tønder (fyrsvamp eller trøsket træ). Princippet er det samme som i dieselmotoren.

Se også 

Motordele
Kæde (ishockey)

En kæde er i ishockey en betegnelse for de tre angribere eller forwards som et hold har på banen ad gangen. En kæde består af en center samt en højre og en venstre wing. Et ishockeyhold vil typisk bestå af 4 kæder samt 3 eller 4 backpar som kan skiftes ved flyvende udskiftning undervejs i kampen. Ofte tilstræbes det at det er de samme tre angribere i en kæde der spiller sammen gennem hele kampen. På den måde forsøger man at opnå større indbyrdes forståelse spillerne imellem. Såfremt en kæde også spiller fast sammen med et backpar kaldes disse fem spillere ofte for en blok, eller slet og ret en "femmer".

Ishockeyhold
Friedrich Schleiermacher

Friedrich Daniel Ernst Schleiermacher (født 21. november 1768 i Breslau, død 12. februar 1834 i Berlin) var en tysk protestantisk teolog og filosof.

Schleiermacher tilhørte romantikernes kreds. Til forskel fra oplysningens rationelle religionsfilosofi forlagde han religionen til følelsen; religionens væsen er "fornemmelse og smag for det uendelige". Kristendommen har til opgave at forløse mennesket fra den "syndefulde endelighed".

Schleiermacher virkede først som prædikant men blev senere professor i Halle og fra 1810 ved det nye universitet i Berlin, Humboldt-Universität zu Berlin. Der udviklede han en lære som udgår fra den "fromme selvbevidsthed" og afleder religionen fra mennesket. Kristus er "mennesket i sig", den guddommelige idé om mennesket, fra hvilken nåden og frelsen udgår.

Troen og den indre kærlighed skal ifølge Schleiermacher være drivkraft for handling. I den ånd engagerede han sig for kirkens frihed over for fyrsterne. Han omdefinerede endvidere dogmatikkens opgave ved at relativere den historisk. Den skal ikke føre til tro, men udvikle de troendes forståelse af troens indhold inden for en historisk epoke. Hans lære om troen og hans etik og hermeneutik har haft vidtrækkende eftervirkninger.

Grane slutter sit afsnit om Schleiermacher med en vurdering af hans betydning:
"... Det er ikke her opgaven at tage stilling til, om Schleiermacher havde ret. Hans storhed består i, at han ikke ville stille sig tilfreds med halve løsninger. Det er rigtigt , at han gør kristendommen til et integrerende led i det menneskelige åndsliv. Men inden man hæver stemmen, evt. på åbenbaringens vegne, må man stille sig selv det spørgsmål, hvorledes vi skulle kunne beskæftige os med noget der ikke er menneskeligt? Det er let nok at sige åbenbaring og hævde, at den er guddommelig og ikke menneskelig, men har man dermed løst det problem, Schleiermacher arbejdede med? Sammenlignet med ham er tidens øvrige universitetssteologi som forsøg på at reagere på de vilkår, det nye århundrede stillede, relativt uinteressant. 
Hverken rationalismen, der indtil ca. 1830 havde en fremtrædende stilling ved de teologiske fakulteter, eller den såkaldte "vækkelsesteologi" tog for alvor fat på problemerne. Ingen af disse retningers repræsentanter bidrog til en klarere forståelse af kristendommens stilling i tidens sammenhæng ..." (Grane, s. 91)

Bibliografi 
 Über die Religion. Reden an die Gebildeten unter ihren Verächtern (1799; "Om religionen. Taler til de dannede blandt dens foragtere")
 Der christliche Glaube (1821-1822; "Den kristne tro")

Litteratur 

Teologer fra Tyskland
Filosoffer fra Tyskland
Ansatte ved Humboldt-Universität zu Berlin
Personer fra Breslau
Tyskere i 1700-tallet
Tyskere i 1800-tallet
Faglitterære forfattere fra Tyskland
Stempel

Stempel kan henvise til flere artikler:

Stempel (motordel) – en motordel i forbrændingsmotoren.
Stempel (præg) – en kontorartikel, der præger en tekst med blæk.
Stempel (hydraulik) – en indretning der med olie- eller lufttryk kan gøres længere eller kortere.
Gårslev Kirke

Gårslev Kirke ligger i den nordvestlige del af Gårslev by, Gårslev Sogn, Vejle Kommune.

Kirken er bygget over flere gange med to slags byggematerialet: Kvadersten og tegl. Den er opført i romansk stil med små, rundbuede, højtsiddende vinduer og rundbuet korbue. De små vinduer er bevarede på bygningens nordlige side.

Den ældste del er den mod øst med kor og skib, bygget i 1100-tallet af fint tilhugne kvadre.

I korets sydside ses en sjældenhed: Et lavtsiddende rundt vindue. Her har der været en åbning, hvorigennem præsten kunne række de spedalske nadveren. På skibets nordside ses omridset af den for længst tilmurede kvindedør. Kirken fik træloft i både skib og kor.

Eksterne kilder og henvisninger 

 Gårslev Sogn hos sogn.dk
 Gårslev Kirke  hos nordenskirker.dk
 Gårslev Kirke hos KortTilKirken.dk

Kirker i Vejle Kommune
Kirker i Haderslev Stift
Kirker i Vejle Amt
Rikke Skov

Rikke Erhardsen Skov (født 7. september 1980 i Viborg) er en tidligere dansk håndboldspiller, som spillede for Viborg HK stort set hele sin karriere. Hun var også i en årrække en del af det danske landshold med hvilket, hun blandt andet vandt guld til OL i Athen 2004. I forbindelse med en graviditet meddelte hun i februar 2017, at hun stoppede sin aktive karriere. Hun var kendt som en stærk forsvarsspiller, men havde også et rigtig godt skud udefra.

Hun regnes for at være en af Danmarks største håndboldnavne gemmen tiden. I 2011 var hun en af fire håndboldspillere, der blev hædret og var den eneste kvinder, der modtog EHF Handball Award. Prisen blev uddelt i forbindelse med det europæiske håndboldforbunds 20 årige jubillæum og blev givet til spillere, der havde opnået den største succes både på klub- og internationalt niveau.

Resultater 
 Champions League
 Vinder: 2006, 2009, 2010
 Finalist: 2001
 EHF Cup
 Vinder: 1999 and 2004
 Det danske mesterskab
 Guld: 1999, 2000, 2001, 2002, 2004, 2006, 2008, 2009, 2010, 2014
 Sølv: 2007
 Bronze: 2005
 DHF's Landspokalturnering
 Vinder: 2003, 2006, 2007, 2008

Privatliv 
Privat dannede hun i 11 år par med den tidligere landsholdspiller Lotte Kiærskou, som hun også havde indgået registreret partnerskab med. Kiærskou fødte 3. januar 2006 parrets første barn – en pige (Karoline). . Sommeren 2008 fødte Kiærskou parrets andet barn – en pige til (Anna). I oktober 2011 blev det kendt, at Skov og Kiærskou var gået fra hinanden. 

Rikke Skov blev uddannet sygeplejerske i 2005.

Eksterne henvisninger 

 VHK spillerprofil

Kilder 

Håndboldspillere fra Danmark
Sygeplejersker fra Danmark
Olympiske mestre fra Danmark
Personer fra Viborg
Olympiske håndboldspillere fra Danmark
Håndboldspillere fra Viborg HK
Medaljevindere fra Danmark ved sommer-OL 2004
Olympiske medaljevindere i håndbold
Håndboldspillere ved sommer-OL 2012
Studenter fra Viborg Katedralskole
Katrine Fruelund

Katrine Fruelund (født 12. juni 1978 i Randers) er en dansk håndboldspiller. Hun indstillede sin aktive karriere efter sæsonen 2011/12.   

Den sidste klub, hun spillede for, var for Randers HK.
Tidligere klubber har været Vorup FB, Viborg HK, og Leipzig i Tyskland.
Efter sin korte tur til Tyskland skiftede hun tilbage til Danmark, og begyndte igen i Randers HK.

Hun havde en central rolle på det danske landshold, både som venstre back og playmaker. Hendes bedste præstation på landsholdet kom under sommer-OL 2004, hvor hun under hele turneringen spillede på et meget højt niveau. Hun kronede præstationen under finalen, hvor hun scorede 15 mål og efterfølgende blev kåret som turneringens bedste spiller.

Katrine Fruelund var medlem af byrådet i Randers for Venstre fra 2013 til 2021. Ved det seneste kommunalvalget i 2017 var hun Venstres tredjemest scorende på personlige stemmer, med 810.

Referencer

Eksterne henvisninger 
 Katrine Fruelunds spillerprofil  på Randers HKs hjemmeside.
 

Håndboldspillere fra Danmark
Personer fra Randers
Håndboldspillere fra Randers HK
Håndboldspillere fra Viborg HK
Håndboldspillere fra HC Leipzig
Olympiske mestre fra Danmark
Medaljevindere fra Danmark ved sommer-OL 2000
Medaljevindere fra Danmark ved sommer-OL 2004
Håndboldspillere ved sommer-OL 2000
Håndboldspillere ved sommer-OL 2004
Gårslev

Gårslev er en lille by i Sydjylland med , beliggende i Gårslev Sogn mellem Vejle og Fredericia. Gårslev ligger i Vejle Kommune og tilhører Region Syddanmark.

I byen ligger Gårslev Kirke, Gårslev Hallen, børnehave,  samt Gårslev Skole.
Af butikker i den lille by, finder man en brugsforening, en brugskunst- og gavebutik, en smed, en frisør.

Kilder 

Byer i Vejle Kommune
Sparekassen Sjælland

Sparekassen Sjælland er et pengeinstitut med hovedsæde i Holbæk. Sparekassen har gennemgået, ligesom mange andre pengeinstitutter, en lang række fusioner. Navnet Sparekassen Sjælland blev indført i 2001 i medfør af en større regional spredning af aktiviteterne og åbning af filialer i Næstved, Slagelse og Roskilde. I oktober 2011 overtog Sparekassen Sjælland den Næstved-baserede bank Max Bank. Overtagelsen var den første der skete med baggrund i Bankpakke IV.

Tidligere brugte virksomheden navnene "Sparekassen Vestsjælland", "Sparekassen Nordvestsjælland", "Sparekassen for Holbæk og Omegn" og Holbæk Amts Sparekasse. Den første afdeling af Sparekassen Sjælland blev grundlagt på Torbenfeldt gods ved Holbæk i 1825. Med efterfølgende fusioner og udvidelser havde sparekassen 49 filialer fordelt over det meste af Sjælland og Fyn.

Sparekassen Sjælland blev børsnoteret 3. december 2015 og videreført under navnet Sparekassen Sjælland-Fyn A/S.

Referencer

Eksterne henvisninger 
 Sparekassen Sjælland – officiel website

Tidligere banker i Danmark
Virksomheder i Holbæk
Danske virksomheder etableret i 1825
Ophørt i 2015
Genforeningssten

En genforeningssten er en sten med indmejslet tekst rejst som et mindesmærke for Genforeningen i 1920.

Den mest kendte er rejst på stedet, hvor Christian 10. red over grænsen. På stenen står der:
Minde om Kong Chr. X, som her besteg den hvide Hest, Genforeningsdagen den 10 Juli 1920.

Den ligger på Koldingvejen umiddelbart før Grænsekroen nord for Christiansfeld.
 
Fra 1920 til 1938 blev der rejst 561 genforeningssten, over halvdelen i 1920. Genforeningen er således den enkeltstående begivenhed i danmarkshistorien, som der er rejst flest mindesmærker over.

Genforeningsstenene er alle blevet fredet, i forbindelse med 100 års jubilæet for genforeningen.

Kilder 
 Grænseforeningens side om genforeningssten
 

Mindesmærker i Syd- og Sønderjylland
Dylan

Dylan er et drengenavn.

Navnet stammer fra det walisiske dy som betyder stor og llanw som betyder hav. Det bruges nu både som for og efternavn.

Kendte med navnet som fornavn 
Dylan Thomas,  en walisisk poet.

Kendte med navnet som efternavn 
Bob Dylan, amerikansk sanger og musiker.

Drengenavne
Frøbid-familien

Frøbid-familien (Hydrocharitaceae) er vandplanter med stilkede og udelte blade. Blomstringen består foruden af selve blomsten også af to sammensmeltede (hos nogle arter dog frie) højblade ved basis. Her omtales kun de slægter, som er repræsenteret ved arter, der er vildtvoksende i Danmark, eller som bliver dyrket her.

 Apalanthe
 Appertiella
 Blyxa
 Kæmpevandpest (Egeria)
 Vandpest (Elodea)
 Enhalus
 Enhydrias
 Halophila
 Hydrilla
 Frøbid-slægten (Hydrocharis)
 Lagarosiphon
 Limnobium
 Maidenia
 Najade (Najas)
 Nechamandra
 Oligolobos
 Ottelia
 Krebseklo-slægten (Stratiotes)
 Thalassia
 Vallisneria
Cylinder (fluidmekanik)

Inden for fluidmekanik betegner en cylinder, motor eller aktuator enten et hydraulisk (væskedrevet) eller pneumatisk (gas/luftdrevet) stempel og cylinder, hvis indelukkede rumfang bliver mindre eller større som følge af trykforskellen i olie- eller gaskammeret – og omgivelserne. Cylinderen kan derved benyttes som aktuator eller motor til at bevæge mekaniske dele.

For nemheds skyld omtales kun oliecylindre, da forskellen stort set kun er, at gasdrevne stempler fjedrer mere, da gas kan komprimeres i modsætning til væske.

De simpleste cylindre har en fødeslange (tilførsel) i bunden af oliekammeret, hvor olien pumpes ind, når stemplet skal skydes ud. Sammentrækning af cylinderen foregår ved, at tyngdekraften presser stemplet tilbage og derved skubber olien tilbage gennem fødeslangen.

Dobbeltvirkende cylinder 
Typisk bruges dog dobbeltvirkende cylinder, hvor der er fødeslange til både toppen og bunden af cylinderen, således at olietrykket kan påvirke i begge retninger. Dette muliggør, at cylinderen kan bruges i alle stillinger, samt at man kan presse nedad, eksempelvis ved brug af gravemaskiner, hydrauliske støtteben og lignende.

Et dobbeltvirkende cylinder er opbygget som et rør med en stang i midten, der efterlader et til opgaven passende mellemrum mellem rør og stang. I bunden af cylinderen (der hvor stangen ikke stikker frem) monteres der en skive på stangen, der udfylder mellemrummet og derved adskiller cylinderens to oliekamre. Ved at pumpe olie i nederste kammer skubbes stangen ud, og ved at fylde olie i øverste kammer skubbes stangen ind. Når der tilføres olie i et kammer åbnes der samtidigt for returløb fra det andet.

I et system der ikke er justeret med ventiler vil man opleve, at cylinderen er hurtigere til at trække sig sammen end til at skydes ud. Dette skyldes at stangen allerede fylder en del af oliekammeret øverst, så der skal mindre olie til at fylde røret ovenfra.

Se også 
 Aktuator
 Hydraulisk maskine

Eksterne henvisninger 
 Billeder og animationer  Citat: "...Hydraulisk cylinder animation – model af en løfte mekanisme..."

Fluidmekanik
Transducere
Køretøjsteknologi
Aromatiske kulbrinter

Aromatiske kulbrinter (PAH fra polyaromatiske hydrocarboner) eller Aromatiske carbonhydrider er en fælles betegnelse for aromatiske forbindelser i kondenserende ringsystemer. 

PAH kan findes i udstødningsgas fra biler, skorstensrøg, grillrøg og skovbrande. Det dannes oftest ved ufuldstændige forbrændinger men kan også dannes under omsætning af organiske stoffer i naturen. Derfor finder man stofferne overalt i naturen, mest i mindre mængder men også i store i olie. De kan findes i luften eller i forbindelse med sodpartikler.

PAH-stoffer er meget sundhedsskadelige. Benz(a)pyren kan fremkalde kræft selv i små mængder. I storbyerne er koncentration et par nanogram (1/1000.000.000) pr kubikmeter og på landet er koncentrationen meget lavere. Tobaksrygere er meget mere udsatte for PAH og det samme gælder dem der spiser fisk, der er røget.

Se også
 Aromatisk forbindelse

Persisterende organiske forurenere
Luftforurening
Kulbrinter
Aromatiske forbindelser
Jan Prokopek Jensen

Jan Prokopek Jensen (født 2. april 1954) er politiker og tidligere socialdemokratisk  borgmester fra  1997-2007 i Nordborg Kommune og fra 2007-2010  i Sønderborg Kommune Han blev genvalgt som byrådsmedlem i Sønderborg Kommune ved kommunalvalget i 2017.

Jan Prokopek Jensen er født og opvokset i Horsens. Han har arbejdet for told/skatte-væsnet i mange år. Har været gift med Laila siden 1979, og sammen har de to sønner.
Han er engageret i sport og foreningslivet på Als, ikke mindst i Guderup, hvor han støtter det lokale fodboldhold, Egen Ungdoms- & Idrætsforening.

Eksterne henvisninger 
 www.sonderborg.dk 
  Borgmester Jan Prokopek Jensen | Danske Kommuner / Borgmesterfakta

Borgmestre fra Socialdemokraterne
Borgmestre i Sønderborg
Personer fra Horsens